 NA MARY WANGARI WAHASIRIWA wa wizi wa mifugo unaotekelezwa na majangili sasa watalazimika kula ngumu ya maisha baada ya serikali kusema haina pesa za kuwafidia. Waziri wa Usalama wa Ndani Kithure Kindiki amefichua kuwa wizara yake haina fedha zilizotengwa kuwafidia wahasiriwa wa ujangili. Alisema haya katika Bunge la Seneti wakati wa Kipindi cha Maswali kilichofanyika Jumatano asubuhi. Waziri alikuwa akijibu swali lililoulizwa na Seneta wa Kaunti ya Laikipia, John Kinyua, kuhusu iwapo serikali ina mipango ya kuwafidia wahasiriwa wa mashambulio yanayotekelezwa na majangili katika Kaunti ya Laikipia na maeneo ya Kaskazini mwa Bonde la Ufa. Aidha, seneta Kinyua aliitisha ufafanuzi kuhusu mifugo iliyoibwa na iwapo majangili waliokamatwa wameshtakiwa kortini tangu Novemba 2022. Huku akithibitisha kwamba idadi kubwa ya mifugo iliyoibwa imepatikana na kurejeshewa wenyewe, Prof Kindiki alisema wizara yake imeanza kutekeleza mikakati kabambe ya kurejesha na kudumisha amani eneo hilo. “Laikipia kuna utulivu kwa jumla huku kukiwa na visa vichache vilivyoripotiwa kuhusu wizi wa mifugo,” alisema. Akaongeza: “Hata hivyo, idadi kubwa ya mifugo iliyoibwa imepatikana na vikosi vya walinda usalama vinapiga doria mashinani. Uteuzi wa maeneo ambapo operesheni ya usalama ilifanyika uliongozwa na data ya polisi inayoashiria uhalifu unaotekelezwa katika maeneo yanayokumbwa na machafuko hususan wizi wa mifugo na mashambulio ya majangili.” Jumla ya mifugo 502 imepatikana tangu Novemba 2022, alisema waziri, bila kutaja kuhusu iwapo wahusika wamefunguliwa mashtaka. Katika kikao cha awali, Prof Kindiki alitaja hali ya wahasiriwa kutojitokeza kutoa ushahidi na kupendelea kusuluhisha visa vya wizi wa mifugo nje ya korti kwa sababu wahusika ni watu wanaowafahamu au jamaa wa karibu. Mifugo iliyopatikana inajumuisha ngamia 17 za Mwenyekiti wa Tume ya Kitaifa ya Utangamano na Maridhiano (NCIC), Francis Ole Kaparo, walioibwa nyumbani kwake katika Kaunti ya Laikipia tarehe tofauti mnamo Desemba 23, 2022, na Aprili 6, 2023. Wengine ni pamoja na mbuzi 198, ng’ombe 171 na kondoo 116 walioibwa katika maeneo tofauti ya Laikipia na majangili waliojihami kutoka Samburu. Ili kuimarisha usalama eneo hilo linaloandamwa na mashambulio kila mara, serikali tayari imeteua na kuwatuma makurutu 360 wa Askari wa Akiba (NPR). “Maafisa hao hupokea malipo ya kila mwezi kutoka kwa serikali,” alisema waziri. Wakati huo vilevile, waziri alikanusha madai kuhusu visa vya mashambulio ya risasi na wizi Pokot Magharibi akimjibu Seneta wa Kaunti ya Turkana James Lomenen. “Hakujatokea kisa cha ufyatuaji risasi kwenye barabara kuu ya Kainuk-Kapenguria, Pokot Magharibi tangu Januari 2023 hadi sasa,” alisema. Hata hivyo, alikiri kuwa “watu wawili walishambuliwa na kuuawa mnamo Agosti 3, 2023, walipokuwa wakisafiri kati ya Kainuk na KWS Turkana.” [email protected] You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  